Datum: 30. maj 2025 **SPOROČILO ZA JAVNOST**

**Finančna uprava RS izdala drugi sveženj informativnih izračunov dohodnine za leto 2024**

**Finančna uprava je v drugem svežnju z datumom odpreme 30. 5. 2025 poslala 627.746 informativnih izračunov dohodnine za leto 2024, od tega več kot tretjino v elektronski obliki v eDavke preko sistema eVročanje. Zavezanci jih bodo prejeli v prvih dneh junija. Rok za vložitev ugovora se izteče 30. junija 2025. Rok za doplačilo premalo plačane dohodnine je 30. julij 2025, preveč plačana dohodnina pa bo zavezancem nakazana na TRR do 30. julija 2025.**

Zavezanci, ki bodo v naslednjih dneh na dom po navadni pošti prejeli informativne izračune dohodnine oziroma jim bodo vročeni v portal eDavki, naj te natančno pregledajo in preverijo, če so vključeni podatki o vseh prejetih dohodkih, ki so obdavčeni z dohodnino. Nato naj navedene podatke primerjajo s svojimi podatki oziroma podatki o dohodkih, ki so jih prejeli od svojega izplačevalca. V kolikor zavezanci ugotovijo, da podatki v informativnem izračunu niso pravilni oziroma so pomanjkljivi ali pa je njihova davčna obveznost prenizko ali previsoko ugotovljena, **morajo najpozneje do 30. junija 2025** podati ugovor. V nasprotnem primeru storijo davčni prekršek, za katerega je zagrožena globa od 250 EUR do 400 EUR. Ugovor lahko zavezanci vložijo elektronsko prek sistema [eDavki](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=ugovor_iid_fo) tudi zgolj z davčno številko in geslom preko računalnika, tabličnega računalnika ali pametnega mobilnega telefona. Na podlagi ugovora bo davčni organ zavezancu izdal dohodninsko odločbo.

Zavezanci, ki do izdaje informativnega izračuna dohodnine niso uveljavljali posebne olajšave za vzdrževane družinske člane, lahko to storijo še v ugovoru.


Če pa se zavezanci z informativnim izračunom strinjajo, torej ocenijo, da je dejansko stanje takšno, kot je navedeno na informativnem izračunu dohodnine, **jim ni treba storiti ničesar, ker bo informativni izračun po poteku roka za ugovor samodejno postal odločba**.

**Zaradi nekaj centov razlike ni treba vlagati ugovora zoper informativni izračun dohodnine**

Zavezancem ni treba vlagati ugovorov zoper informativni izračun dohodnine, če razlika med zneski dohodkov iz informativnega izračuna in zneski dohodkov iz obvestil, prejetih s strani izplačevalcev, v skupnem znesku ne presega 1 EUR. Pri veliki večini zavezancev, kjer je zaradi zaokroževanja zneskov prihajalo do razlik, te znašajo nekaj centov, večja razlika (do 1 EUR) pa lahko pride pri zavezancih, ki so imeli v preteklem letu večje število različnih izplačevalcev.

V drugem svežnju bo informativne izračune prejelo **627.746** zavezancev, od tega **111.375 (17,7 %)** z doplačili, **369.467 (58,9 %)** z vračili, **146.904 ‬ (23,4 %)** pa brez vračila ali doplačila dohodnine. V tej tranši bo skupaj za **52.365.221 EUR** doplačil in **283.628.823 EUR** vračil. Povprečni znesek doplačila znaša **470 EUR**, povprečni znesek vračila pa **768 EUR**.

Glede na datum odpreme 30. maj 2025 se bo rok za ugovor iztekel **30. junija 2025**, rok za plačilo premalo plačane dohodnine je **30. julij 2025**, preveč plačana dohodnina pa bo zavezancem nakazana na TRR do **30. julija 2025**.

Tako kot pretekla leta, zavezanci prejmejo informacijo o morebitni izdaji njihovega informativnega izračuna dohodnine na [spletni strani eDavki](https://edavki.durs.si). Iskalnik bo odgovoril na vprašanje, če ji zavezanec sporoči davčno številko.

Informativni izračun dohodnine bodo lahko zavezanci videli tudi na mobilni aplikaciji eDavki.

Tako kakor v lanskem letu, bodo tudi letos informativni izračuni dohodnine izdani vsem zavezancem, ki so imeli v preteklem letu kakršenkoli dohodek, ki se všteva v letno osnovo za odmero dohodnine, ne glede na znesek dohodka.

**V nadaljevanju predstavljamo nekaj podrobnosti v zvezi z letošnjo odmero dohodnine.**

Glede plačila dohodnine izpostavljamo, da lahko zavezanci plačajo dohodnino tudi preko eDavkov in sicer s karticami MasterCard, Visa, Maestro in Diners club, z rešitvami mobilne telefonije Flik, mBills in VALÚ ter spletno banko Bank@net. Plačilo dohodnine se v eDavkih izvrši le z nekaj kliki in brez izpolnjevanja plačilnega naloga preko gumba ePlačilo. Podrobnejše informacije o plačilu obveznih dajatev preko eDavkov so objavljene na [spletni strani Finančne uprave](https://www.fu.gov.si/zivljenjski_dogodki_prebivalci/placam_s_spletnim_placilom_iz_edavkov/).

Dohodnina se lahko plača tudi s SEPA direktno obremenitvijo (SDD). Za plačilo dohodnine, ki zapade v plačilo 30. 7. 2025, mora zavezanec FURS **podati soglasje za SDD do 30. 6. 2025.**  Soglasje za SDD se predloži preko eDavkov, ob pogoju, da je zavezanec vključen v storitev eVročanja. Soglasje velja za plačilo vseh nadaljnjih obveznosti te vrste, če zavezanec ne prekliče soglasja za SDD. Podrobnejše informacije o plačilu obveznih dajatev s SDD so objavljene [na spletni strani Finančne uprave](https://www.fu.gov.si/zivljenjski_dogodki_prebivalci/placam_z_direktno_obremenitvijo?type=0ejllk1q).

**Enostavno in hitro do obročnega plačila letne odmere dohodnine:**

Če želite davek iz naslova letne odmere dohodnine plačati v dveh ali treh mesečnih obrokih, lahko zahtevo za obročno plačilo enostavno oddate preko eDavkov.

V eDavkih (na spletnem portalu in v mobilni aplikaciji) je v ta namen na voljo nov obrazec z naslovom **Vloga za plačilo letne odmere dohodnine v največ treh obrokih**. Obrazec je že predizpolnjen s podatki o zavezancu in njegovih obveznostih iz naslova letne odmere dohodnine. Vse, kar morate narediti, je vpisati kontaktne podatke, izbrati število obrokov (dva ali tri meseči obroki), označiti obveznosti, ki jih želite plačati po obrokih, ter potrditi vlogo.

Vlogo je najlažje oddati preko mobilne aplikacije [eDavki](https://www.fu.gov.si/davki_in_druge_dajatve/poslovanje_z_nami/e_davki/mobilna_aplikacija_edavki):

* Na začetnem zaslonu aplikacije izberite bližnjico Obročno dohodnina.
* Na zaslonu za pregled Informativnega izračuna dohodnine kliknite Obročno plačilo.

Če nimate obveznosti iz naslova letne odmere dohodnine ali pa ste že uveljavili plačilo v treh obrokih, vloge ni mogoče oddati.

O vaši vlogi bo odločeno v najkrajšem možnem času, najpozneje pa v enem mesecu po oddaji vloge. Če je vloga oddana pred iztekom roka za ugovor zoper Informativni izračun dohodnine, bo o vlogi odločeno šele po izteku tega roka.

Če ste prijavljeni v sistem eVročanje, boste odločbo o obročnem plačilu prejeli preko eDavkov. V nasprotnem primeru bo odločba poslana po pošti.

**Izpostavljamo posebnost pri regresu in plačilu za poslovno uspešnost.**

Izplačevalec dohodka je v Povzetek obračuna dohodkov, izplačanih v obdobju od 1. 1. 2024 do 31. 12. 2024 vključil podatke o izplačanem regresu in plačilu za poslovno uspešnost v **celotnem** znesku izplačanega regresa in/ali poslovne uspešnosti, ne glede na to, da se v davčno osnovo všteva le znesek regresa in/ali poslovne uspešnosti, v delu, ki presega 100 % povprečne plače zaposlenih v Sloveniji, preračunane na mesec za leto, za katero se dohodnina odmerja. Povprečna plača zaposlenih v Sloveniji za leto 2024, po podatkih Statističnega urada Republike Slovenije, znaša **2.394,92 EUR**.

V primeru, ko je zavezanec prejel regres in/ali poslovno uspešnost, v višini do vključno 100% povprečne plače zaposlenih v Sloveniji, preračunane na mesec za leto 2024, se le-ta **ne všteva** v davčno osnovo, je v informativnem izračunu dohodnine pod oznako 1103 – Regres za letni dopust) polje Dohodek prazno, v obrazložitvi informativnega izračuna dohodnine pa je zapisano:

»**Ker je davčni zavezanec v letu 2024 prejel regres v višini …………. EUR in znesek dohodka izplačanega iz naslova regresa ne presega 2.394,92 EUR, se zavezancu v davčno osnovo izplačan dohodek iz naslova regresa ne všteva.«**

ter pod oznako 1111 – Plačilo za poslovno uspešnost polje Dohodek prazno, v obrazložitvi informativnega izračuna dohodnine pa je zapisano:

**»Ker je davčni zavezanec v letu 2024 prejel plačilo za poslovno uspešnost v višini ………. EUR in znesek dohodka izplačanega iz naslova plačila za poslovno uspešnost ne presega 2.394,92 EUR, se zavezancu v davčno osnovo izplačan dohodek iz naslova plačila za poslovno uspešnost ne všteva. Davčne osnove tudi ne znižujejo obvezni prispevki za socialno varnost od navedenega dohodka.«**

V primeru, ko je zavezanec prejel regres in/ali poslovno uspešnost v višini, ki **presega** 100% povprečne letne plače zaposlenih v Sloveniji, preračunane na mesec za leto 2024, se v davčno osnovo všteva tisti del regresa in/ali poslovne uspešnosti, ki presega 100% povprečne letne plače zaposlenih v Sloveniji in sorazmerni del prispevkov za socialno varnost, glede na delež regresa in/ali poslovne uspešnosti, ki se všteva v davčno osnovo in ti podatki so vključeni v pod oznako dohodka 1103 - Regres za letni dopust in/ali 1111 – Plačilo za poslovno uspešnost informativnega izračunu dohodnine. V informativnem izračunu dohodnine je v obrazložitvi zapisano:

**»Ker je davčni zavezanec v letu 2024 prejel regres v višini……. EUR in znesek dohodka izplačanega iz naslova regresa presega 2.394,92 EUR, se zavezancu v davčno osnovo všteva dohodek iz naslova regresa v višini ………EUR.**«

Enako velja, če je bil regres izplačan v več delih oziroma, če so ga izplačali različni delodajalci in seštevek prejetega regresa v letu 2024 presega 100% povprečne letne plače zaposlenih v Sloveniji.

in/ali

»**Davčni zavezanec je v letu 2024 prejel plačilo za poslovno uspešnost v višini……. EUR. Ker znesek dohodka izplačanega iz naslova plačila za poslovno uspešnost presega povprečno mesečno plačo v RS, ki znaša 2.394,92 EUR, se zavezancu v davčno osnovo všteva dohodek iz naslova plačila za poslovno uspešnost v višini ………… EUR, kar znaša ……. % celotnega prejetega plačila za poslovno uspešnost, zato se davčna osnova od dohodka iz naslova plačila za poslovno uspešnost zmanjša za sorazmerni del obveznih prispevkov za socialno varnost v višini ………… EUR.«**

Enako velja, tudi v primeru, če je bila poslovna uspešnost izplačana v več delih oziroma, če so jo izplačali različni delodajalci in seštevek prejetega plačila za poslovno uspešnost v letu 2024 presega 100% povprečne letne plače zaposlenih v Sloveniji.

**V navedenih gornjih primerih je** **informativni izračunu dohodnine pravilen in zavezancu ugovora ni treba vložiti.**

Če regres za letni dopust in/ali plačilo za poslovno uspešnost, ki je bil zavezancu izplačan, ni bil vključen v informativni izračun dohodnine (v tem primeru tudi v obrazložitvi informativnega izračuna dohodnine ni nobene navedbe glede regresa in poslovne uspešnosti), pa mora zavezanec vložiti ugovor in napovedati celoten prejeti regres in plačilo za poslovno uspešnost.

**Novost v odmernem letu 2024 je uvedba obveznega zdravstvenega prispevka (OZP). Obračunan prispevek znižuje osnovo za izračun dohodnine, vključen pa je v skupni znesek v rubriki Prispevki pri ustrezni vrsti dohodka.**

**Dohodki iz tujine:**

Če davčni zavezanec dohodkov iz tujine ne napove že med letom, mora tudi te dohodke napovedati v ugovoru zoper Informativni izračun dohodnine. Če pa so nenapovedani dohodki, prejeti iz tujine, edini dohodki zavezanca, le-ta ne bo prejel Informativnega izračuna dohodnine in mora sam vložiti napoved za letno odmero dohodnine.

Finančna uprava namreč avtomatično pridobiva podatke v okviru [mednarodne izmenjave podatkov](https://www.fu.gov.si/nadzor/podrocja/mednarodna_izmenjava?type=raitnapy%3Ftype) o dohodkih, ki so jih rezidenti Republike Slovenije dosegli v tujini.

Tako pridobljene podatke Finančna uprava primerja s podatki zavezancev, ki so jih morali napovedati v medletnih oziroma letnih napovedih za odmero dohodnine. V primeru, ko se ugotovijo razhajanja v podatkih, Finančna uprava začne postopke nadzora, ki so namenjeni odmeri neplačanih dajatev. Če bo ugotovljeno, da zavezanci niso izpolnili svojih obveznosti napovedovanja dohodkov Finančni upravi, bodo uvedeni tudi ustrezni prekrškovni postopki. Zato Finančna uprava zavezancem svetuje, da sami napovejo podatke o dohodkih, ki jih dosegajo v tujini.

Za dohodke, ki se vključujejo v letno davčno osnovo za odmero dohodnine, le-te napovejo bodisi [z medletnimi napovedmi za odmero akontacije dohodnine](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=napoved_odmera_akontacije_dohodnine_delovno_razmerje_in_pokojnine_rezidenti_preb) ali pa najpozneje v [ugovorih zoper Informativni izračun dohodnine](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=ugovor_iid_fo) oziroma [v letni napovedi za odmero dohodnine](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=napoved_za_dohodnino_fo). Na ta način se bodo izognili tako globam, kot tudi morebitnim zapletom pri uveljavljanju davčnih ugodnosti, ki jih lahko uveljavljajo.

**Po novem je na voljo klepetalnik Finančne uprave za dohodnino**

Poleg klepetalnika za DDV, ki smo ga uvedli že 8. maja in ga vsakodnevno uporablja vsaj 200 različnih zavezancev, je po novem na voljo tudi klepetalnik za dohodnino. Tik pred izdajo nove tranše dohodnine tako Finančna uprava RS z novim digitalnim robotom oziroma pogovorno umetno inteligenca uporabnikom omogoča 24/7 dostop do informacij v zvezi z dohodnino ter s tem boljšo informiranost zavezancev. **Dostopen je** [**na spletni strani Finančne uprave**](https://www.chatbase.co/chatbot-iframe/0BGwG0CeW91BPWICdLMqK)**.**

Lep pozdrav,

Odnosi z javnostmi Finančna uprava RS